## Educació oferix per primera vegada l’accés a la nòmina als docents de centres concertats de la Comunitat Valenciana

*** El rebut de la nòmina està disponible en la plataforma OVIDOC
* Es tracta d’una reivindicació dels sindicats i del sector de l’ensenyament concertat**

La Conselleria d’Educació, Cultura, Universitats i Ocupació ha posat en marxa un nou servici perquè els docents que presten el seu servici en centres privats concertats de la Comunitat Valenciana es puguen descarregar el seu rebut de nòmina i puguen així verificar el seu salari i complements retributius.

El rebut de nòmina està disponible en la plataforma OVIDOC (Oficina Virtual del Docent), a la qual qualsevol docent pot accedir a través d’esta [web](https://acces.edu.gva.es/sso/login.xhtml) amb el seu certificat digital o qualsevol mètode d’identificació cl@ve.

En estos centres educatius, encara que l’ocupador del personal docent és el centre, el pagament dels salaris el fa la Conselleria d’Educació, i l’abonament d’eixos salaris es fa a través del sistema de pagament delegat per l’empresa, que és el sistema legal establit. La mesura es pren després de la petició realitzada a través dels sindicats i dels mateixos docents i empleats de l’ensenyament concertat.

A partir d’ara, tots els docents dels centres concertats poden visualitzar i descarregar-se el rebut de nòmina, la qual cosa suposa una novetat molt important per a la comunitat educativa i oferix transparència de la gestió.

Fecha: 19/10/2024